U-I-364/06
Natisni
Opravilna št.:
U-I-364/06
Datum odločitve:
20. 12. 2006
ECLI:
ECLI:SI:USRS:2006:U.I.364.06
Akt:
Zakon o izvršbi in zavarovanju (Uradni list RS, št. 44/06 – ur. p. b. in 69/06) (ZIZ), 43. in 45. čl.
Izrek:
Pobuda za začetek postopka za oceno ustavnosti 43. in 45. člena Zakona o izvršbi in zavarovanju (Uradni list RS, št. 44/06 – ur. p. b. in 69/06) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.51.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pooblastilo za zastopanje.
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Lucijan Markočič, Nova Gorica
Datum vloge:
8. 9. 2006
Vrsta odločitve:
sklep
Vrsta rešitve:
zavrženje
Dokument:
US26976
Dokument v PDF obliki:
U-I-364-06.pdf
101 KB
Prenesite datoteko
U-I-364/06-8
20. 12. 2006
SKLEP
Ustavno sodišče je v postopku za preizkus pobude Lucijana Markočiča iz Nove Gorice na seji 20. decembra 2006
sklenilo:
Pobuda za začetek postopka za oceno ustavnosti 43. in 45. člena Zakona o izvršbi in zavarovanju (Uradni list RS, št. 44/06 – ur. p. b. in 69/06) se zavrže.
Obrazložitev
1. Pobudnik Lucijan Markočič je vložil pobudo za oceno ustavnosti 43. in 45. člena Zakona o izvršbi in zavarovanju (v nadaljevanju ZIZ). Iz nje izhaja, da pobudnik svoj pravni interes za vložitev pobude utemeljuje z izvršilnim postopkom, ki teče pred Okrajnim sodiščem v Novi Gorici pod št. In 2006/00138 zoper Jolando Markočič.
2. Pobudi je priložil pooblastilo Jolande Markočič, da "zastopa njene interese v zvezi z izvršbo št. In 2006/00138" z dne 7. 9. 2006. Takšno pooblastilo je pomanjkljivo, saj iz njega ni razvidno, da bi bilo dano za vložitev pobude za oceno ustavnosti 43. in 45. člena ZIZ. Pooblastilo za zastopanje v postopku pred Ustavnim sodiščem mora namreč biti posebno. Zato je Ustavno sodišče pobudnika na podlagi 40. člena Poslovnika Ustavnega sodišča (Uradni list RS, št. 93/03 in 98/03 – popr.) ter 6. člena Zakona o Ustavnem sodišču (Uradni list RS, št. 15/94 – v nadaljevanju ZUstS) v zvezi s 94. in 95. členom Zakona o pravdnem postopku (Uradni list RS, št. 26/99 in nasl. – ZPP) pozvalo, naj v roku osmih dni predloži ustrezno pooblastilo za zastopanje v postopku pred Ustavnim sodiščem. Opozorilo ga je na posledice, če ga v danem roku ne bi predložil.
3. Pobudnik ustreznega pooblastila ni predložil. Prav tako niti v pobudi niti v njenih dopolnitvah ni izkazal, da bi sam imel pravni interes za vložitev pobude za začetek postopka za oceno ustavnosti ZIZ. Po 24. členu ZUstS mora tisti, ki vloži pobudo za začetek postopka, izkazati svoj pravni interes. Pravni interes za vložitev pobude je podan, če predpis neposredno posega v pravice, pravne interese oziroma pravni položaj pobudnikov. Ugoditev njihovemu predlogu pa mora privesti do izboljšanja njihovega pravnega položaja (tako npr. Ustavno sodišče v odločbi št. U-I-18/98 z dne 19. 4. 2001, Uradni list RS, št. 37/01 in OdlUS X,76). Zgolj s pavšalnim zavzemanjem za drugačno normativno ureditev izvršilnega postopka pobudnik ne more izkazati pravnega interesa za oceno ustavnosti ZIZ. Zaradi navedenega je Ustavno sodišče pobudo zavrglo.
4. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj